Broj: 711-I-776-P-204-19/20-12-11

Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv** **dužnosnika Marka Pavića, ministra regionalnoga razvoja i fondova Europske unije**, na 86. sjednici, održanoj dana 22. svibnja 2020. g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Marka Pavića, ministra regionalnoga razvoja i fondova Europske unije, neće se pokrenuti, s obzirom da iz prikupljenih podataka i dokumentacije, povodom zaprimljene neanonimne prijave od 14. lipnja 2019.g., u vezi okolnosti poslovnih odnosa između trgovačkog društva Aspiria d.o.o. i Ministarstva rada i mirovinskog sustava te Hrvatskog zavoda za zapošljavanje s obzirom na moguću povezanost dužnosnika s navedenim trgovačkim društvom, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 14. lipnja 2019.g. protiv dužnosnika Marka Pavića, ministra regionalnog razvoja i fondova Europske unije podnesena je neanonimna prijava, koja je u knjizi ulazne pošte Povjerenstva zaprimljena pod brojem 711-U-2360-P-204/190-01-2.

U prijavi se u bitnom navodi kako je dana 13. lipnja 2019.g. na portalu Faktograf objavljen tekst pod naslovom "Suradnicima Marka Pavića 1,8 milijuna kuna za razvoj ljudskih potencijala u ministarstvu i HZZ-u", u kojem je navedeno da je ministar Pavić trgovačkom društvu Aspiria iz Sv. Nedjelje omogućio sklapanje poslova, kako za Ministarstvo kojem je na čelu, tako i u HZZ-u, koji je u njegovoj nadležnosti, u ukupnoj vrijednosti od 1,8 milijuna kuna. Imajući u vidu povezanost između ministra Pavića i navedenog trgovačkog društva, u kojem je certificirani mentor, podnositelj smatra kako je u predmetnom slučaju privatni interes dužnosnika utjecao na njegovu nepristranost u obnašanju javne dužnosti te podnosi predmetnu prijavu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je kako se podnositelju prijave jamči zaštita anonimnosti.

Uvidom u Registar dužnosnika utvrđeno je kako je Marko Pavić obnašao dužnost ministra rada i mirovinskog sustava u razdoblju od 9. lipnja 2017.g. do 19. srpnja 2019.g. te da od 19. srpnja 2019.g. obnaša dužnost ministra regionalnog razvoja i fondova Europske unije. Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Stoga je i Marko Pavić, povodom obnašanja navedenih dužnosti, obvezan postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

U članku naslova „*Novi problemčić? Firma povezana s ministrom Pavićem u njegovom resoru dobila poslova za 1,8 milijuna kuna*“, objavljenom na portalu telegram.hr dana 13. lipnja 2019.g. i u članak „*Suradnicima Marka Pavića 1,8 milijuna kuna za razvoj ljudskih potencijala u ministarstvu i HZZ-u*“ objavljen na portalu faktograf.hr 13. lipnja 2019.g.. koji su dostavljeni uz prijavu. U navedenim člancima se u bitnom navodi kako je Ministarstvo rada i mirovinskog sustava za intelektualne i osobne usluge Aspirije d.o.o. lani je platilo 206.250 kuna. Prema podacima izvršenja državnog proračuna u ovoj godini ministarstvo je tom društvu za usluge stručnog usavršavanja zaposlenih do sada platilo 78,5 tisuća kuna. Također, trgovačko društvo Aspiria d.o.o. je odlukom Upravnog odbora Hrvatskog zavoda za zapošljavanje dobilo posao izrade analize organizacijskih potencijala HZZ-a u vrijednosti od 1,025 milijuna kuna. U člancima se navodi kako je veza prijavljenog dužnosnika i društva Aspiria d.o.o u tome što je na Integralnoj školi organizacijskog razvoja (ISOD), koju je pokrenula Aspiria d.o.o., ministar Pavić certificirani mentor od 2015.g. Aspiria d.o.o. je u vlasništvu Daniele Miljan i Ivana Miljana koji su ujedno i savjetnici u poduzeću.

Uvidom u Sudski registar Trgovačkog suda u Zagrebu utvrđeno je da je pod MBS: 040170268 upisano trgovačko društvo ASPIRIA d.o.o. za poslovno savjetovanje i upravljanje, turistička agencija, OIB: 85298220800. Kao jedini osnivač/član društva upisana je danela Miljan, dok su kao osobe ovlaštene za zastupanje društva upisani Daniela Miljan i Ivan Miljan, direktori.

Povjerenstvo je uvidom u životopis dužnosnika Marka Pavića, koji je bio objavljen na internetskim stranicama Vlade Republike Hrvatske u vrijeme zaprimanja predmetne prijave utvrdilo kako se u istom navode podaci o obrazovanju dužnosnika, profesionalnoj karijeri, uspjesima/nagrade, generičkim i profesionalnim vještinama, stručnom i znanstvenom usavršavanju u inozemstvu, jezicima te članstvima. Dužnosnik u životopis između ostalog navodi i da je od 2015.g. certificirani mentor u Integralnoj školi organizacijskog razvoja. Pod podacima o generičkim i profesionalnim vještinama (formalni tečajevi) dužnosnik navodi završenih nekoliko radionica na temu komunikacije s medijima, Chevening Leadership radionice Aspiria d.o.o., treneri Daniela i Ivan Milijan, radionica Krešimira Macana o prezentacijskim vještinama i komunikaciji s medijima, tečaj javnog govora trenera Vinka Vukadina, IBM i BEST radionica u Parisu.

Povjerenstvo je od Ministarstva rada i mirovinskog sustava i Ministarstva regionalnog razvoja i fondova Europske unije zatražilo očitovanja jesu li navedena Ministarstva za vrijeme mandata ministra Marka Pavića stupala u poslovne odnose sa trgovačkim društvom ASPIRIA d.o.o. te ukoliko jesu da se očituju o svim pojedinostima poslovnih odnosa, a posebice koja je bila uloga ministra u navedenim poslovnim odnosima.

Ministarstvo rada i mirovinskog sustava dostavilo je očitovanje, KLASA: 023-01/19-01/127 od 22. studenog 2019.g., u kojem se navodi kako je Ministarstvo za vrijeme mandata ministra Pavića provodilo postupke: jednostavne nabave do 20.000,00 kuna za - Usluga edukacije - Vođenje i razvoj organizacije, datum narudžbenice/ugovora 23. studenoga 2017.g., cijena s PDV 23.750,00 kn; jednostavne nabave do 200.000,00 kuna za - Usluge edukacije iz vođenja i organizacijskog razvoja za ključne rukovoditelje Ministarstva rada i mirovinskoga sustava , datum narudžbenice/ugovora 20. veljače 2018.g., cijena s PDV-om 206.250,00 kn; jednostavne nabave do 200.000,00 kuna za - Usluge pripreme i održavanja seminara - Upravljanje promjenama, Sistemsko razmišljanje i Integracija organizacijskog razvoja, datum narudžbenice/ugovora 25. veljače 2019.g., cijena s PDV-om 235.500,00 kn. U očitovanju se dalje navodi kako je ministar, sukladno Zakonu o javnoj nabavi i podzakonskim propisima, koji uređuju javnu nabavu, potpisivao akte koje sukladno procedurama potpisuje čelnik tijela. U očitovanju se napominje kako je ministar odluke o odabiru donio na temelju prijedloga stručnog povjerenstva, koje je pregledalo i ocijenilo ponude.

U očitovanju Ministarstva regionalnog razvoja i fondova Europske unije, KLASA: 050-01/19-01/18 od 13. studenog 2019.g., navodi se kako nije evidentirano da bi za vrijeme mandata ministra Pavića Ministarstvo stupalo u poslovne odnose s trgovačkim društvom ASPIRIA d.o.o. u predmetnom razdoblju.

Na traženje Povjerenstva, trgovačko društvo Aspiria d.o.o. se Povjerenstvu očitovalo dopisima od 7. kolovoza 2019.g., 20. siječnja 2020.g. i 5. ožujka 2020.g. U očitovanjima se navodi kako je Marko Pavić kao stipendist bio sudionik dva međunarodna edukacijska programa: Academy of Executive Coaching (AEC) i Integral School of Organization Development (ISOD). Javni natječaj za dodjelu stipendija proveo je Večernji list (Styria Hrvatska - medijski servisi d.o.o.) u veljači 2012.g., koji ga je odabrao za pohađanje AEC. Zbog angažmana tijekom školovanja odobren mu je nastavak stipendiranja za ISOD i mentorski program izobrazbe unutar istog, koji je upisao 2013.g. i završio 2014.g.

U očitovanju se navodi kako trgovačko društvo Aspiria d.o.o. nikada nije sklopilo niti jedan ugovor s Markom Pavićem, niti je Marko Pavić ikada obavljao ikakve poslove za trgovačko društvo Aspiria d.o.o., po bilo kojoj osnovi, niti je Marku Paviću trgovačko društvo Aspiria d.o.o. ikada isplatilo ikakvu naknadu.

Povjerenstvo je nastavno na navedeno očitovanje od društva Aspiria d.o.o zatražilo dodatno očitovanje o tome koja je bila uloga trgovačkog društva ASPIRIA d.o.o. u Javnom natječaju za dodjelu stipendija koji je proveo Večernji list za spomenuta dva međunarodna edukacijska programa (Academy of Executive Coaching i Integral School of Organization Development), zatim tko je osigurao sredstva za plaćanje (sufinanciranje) školarine/a te tko je odlučivao, odnosno kako je tekao postupak stipendiranja i koja je bila uloga trgovačkog društva ASPIRIA d.o.o. prilikom nastavka stipendiranja Marka Pavića za ISOD i mentorski program izobrazbe unutar istoga, koji je upisao 2013.g. i završio 2014.g. i tko je osigurao sredstva za plaćanje (sufinanciranje) školarine/a.

Društvo Aspiria d.o.o. je u svom očitovanju od 20. siječnja 2020.g. navelo da je Academy of Executive Coaching (skraćeno AoEC) međunarodni program razvoja coacheva u vlasništvu istoimene britanske tvrtke. U Hrvatskoj je program prisutan od ožujka 2008. u suradnji s Business.hr koji ga reklamira i daje polaznicima dvomjesečnu pretplatu na novine, dok AoEC daje jednu punu stipendiju i 10% popusta polaznicima prijavljenima na oglas. Radi se o poslovnoj suradnji kompenzacijom bez ikakve novčane naknade (AoEC nije plaćao promidžbu, niti je naplaćivao mjesto na programu koje je davao dok Business.hr s druge strane nije naplaćivao oglase ni pretplatu). O dodjeli stipendija odlučivali su zastupnici tih tvrtki, …………….. kao glavni izvršni direktor AoEC i ……………… kao glavni izvršni direktor tvrtke Business.hr.

Nakon travnja 2010.g. ista takva suradnja nastavila se između AoEC i Večernjeg lista. Večernji list uz vlastitu promociju dobiva od AoEC i jedno besplatno mjesto u grupi za polaznika iz vlastite organizacije. S druge strane, AoEC dobiva besplatne oglase i tekstove putem kojih dolazi do zainteresiranih polaznika. U ovom poslovnom aranžmanu nitko nikomu nije ništa plaćao - niti je AoEC plaćao oglase i tekstove, niti je Večernji list plaćao licencu za korištenje AoEC imena i supromociju, niti je plaćao to jedno mjesto u generaciji za svojeg zaposlenika. Radi se o kompenzaciji između Večernjeg lista i AoEC. Način na koji su se stipendije dodjeljivale bio je otvoren, transparentan i temeljio se na jednakim kriterijima natjecanja za sve zainteresirane polaznike. Osobe zainteresirane za stipendiju javljale su se izravno Večernjem listu, o odabiru kandidata odlučivala je komisija u kojoj su bili direktor marketinga Večernjeg lista ……………….., direktor AoEC iz Londona ………………….., voditeljica marketinga čitatelja u Večernjem listu, …………….., direktorica ljudskih resursa Styria medijske grupe ………………. i pomoćnica direktorice ljudskih resursa za 24sata d.o.o. …………………….

Večernji list je 2011.g. objavio natječaj za novu generaciju polaznika, zaprimio prijave, među kojima i prijavu Marka Pavića, probrao užu listu kandidata i za njih u ožujku 2012. organizirao grupni intervju. ……………….. kao predsjednica komisije odmah po završetku intervjua donijela je odluku o odabiru i mailom obavijestila kandidate i trenere o dobitniku te naknadno putem objave u novinama javnost o rezultatu završenog natječaja. Jedna od kandidatkinja izrazila je kroz otvoreno pismo nezadovoljstvo izborom smatrajući da je stipendija trebala biti dodijeljena nekome iz poslovne zajednice, a ne osobi koja gradi znanstvenu karijeru.

U odnosu na ulogu trgovačkog društva Aspiria d.o.o. u cijelom tom procesu, u očitovanju se navodi kako je jedna od njihovih trenerica, koja je bila vanjska suradnica AoEC, dobila post-festum obavijest o odluci Večernjeg lista o odabranom kandidatu kojeg joj upućuju na edukaciju. U očitovanju se ističe kako Aspiria d.o.o. nikad nije imala ugovorni odnos s tvrtkom AoEC. U odnosu na financiranje navodi se kako su sredstva osigurala tvrtke AoEC i Večernji list kroz uzajamni poslovni odnos. Trenerica tvrtke Aspiria d.o.o. bila je do 2013. kao vanjska suradnica dio internacionalne mreže trenera tvrtke AoEC (ta njena suradnja je prestala 2013.) i to je jedina poveznica društva Aspiria d.o.o. s tim pravnim subjektom.

U odnosu na program ISOD navodi se kako u sklopu navedenog programa treneri tvrtke Aspiria d.o.o. participiraju kao dio predavačkog tima. Program se izvodi tako da polaznici imaju na raspolaganju besplatnog mentora koji im pomaže tijekom vježbi u trijadama u sklopu predavanja, te u peer grupama između predavanja (svojevrsna kombinacija demonstratora i asistenta / studentskog savjetnika na fakultetu). To je uvriježena praksa u svijetu za ovu i srodne vrste školovanja. Mentori besplatno stažiraju usavršavajući svoje znanje i vještine mentorstva i razvoja, a polaznici s druge strane dobivaju besplatne mentore. Dakle u tom odnosu nikakva financijska sredstva nisu involvirana. Odluku o mentorskom stipendiranju (odabiru mentora) donosi stručno vijeće škole koje čine predstavnici pravnih subjekata, a komisiju je za generaciju iz 2013. godine, u kojoj je kao mentor sudjelovao i Marko Pavić (tada anonimni mladi znanstvenik) činila potpredsjednica ljudskih resursa i organizacijskog razvoja Delta Maxi d.o.o. ……………….., direktorica ljudskih resursa Erste&Steiermarkische S-Leasinga ………………….. i direktorica treninga za Adria regiju Podravke d.d. i predsjednica EMCC Hrvatska …………………….. Ovakvo stipendiranje podupiru gotovo sve obrazovne institucije, posebno kad su subjekti takvog stipendiranja mlade osobe, nezaposlene osobe, studenti, nastavnici, znanstvenici, osobe s malim primanjima, stažisti i sl.

Povjerenstvo je nastavno na navedeno tražilo dodatno očitovanje je li Aspiria d.o.o. osnivač (vlasnik) Programa ISOD i ostvaruje li kroz navedeni Program određene financijske ili druge materijalne interese (stječe li financijska sredstva od stipendija polaznika ili na neki drugi način), u kojem razdoblju je Marko Pavić bio mentor u navedenom programu te koje tijelo škole ISOD je i u kojem sastavu izabralo Marka Pavića za mentora navedenog Programa i tko je dao prijedlog za njegov izbor.

Društvo Aspiria d.o.o. je dostavilo očitovanje od 5. ožujka 2020.g. u kojem je navelo kako je ISOD neformalna zajednica više od 200 profesionalaca iz područja razvoja ljudi i organizacija koji djeluju u regiji središnje i jugoistočne Europe. Začeta je na poticaj američkog Društva za organizacijsko učenje (eng. SoL, Society for Organizational Learning) i Europskog vijeća za mentorstvo i coaching, kao forum za regionalnu suradnju i - ponajviše - razmjenu stručnih znanja i iskustava između austrijskih, slovenskih, hrvatskih, bosansko-hercegovačkih i srpskih članova Vijeća. Inicijator je bio prof. dr. Peter Senge, jedan od najuglednijih svjetskih autoriteta na temu liderstva, strategije i održivog razvoja, koji je na poziv pojedinaca koji su kasnije postali ISOD zajednica 2009. godine posjetio Hrvatsku. Tom je prilikom podijelio svoja iskustva s osnivanjem i radom Društva za organizacijsko učenje koje je utemeljio 1997. godine i koje djeluje globalno, te je jedan od njegovih savjeta bio da se nešto slično osnuje u našoj regiji, ali ne kao formalna organizacija kako zajednica ne bi mogla biti privatizirana od neke pojedinačne zemlje ili pak podskupine i kako ne bi mogla početi služiti partikularnim interesima. Time je u samom početku otklonjena mogućnost osnivanja formalne udruge u bilo kojoj od zemalja. ISOD je apsolutno neprofitan, ne prikuplja članarinu, donacije, niti financijska sredstva iz bilo kakvih fondova, a članstvo je uspostavilo čvrsto pravilo da zajednicu volonterski kao predsjednik - što je ceremonijalna uloga na skupovima zajednice - može predstavljati isključivo materijalno situiran umirovljeni član koji osim mirovine i eventualnog dohotka od kapitala ne ostvaruje drugih prihoda svojim radom, sve pod pretpostavkom da takav član neće slijediti osobne interese i ambicije te da će časno obnašati tu ulogu. Članovi zajednice nisu ni tvrtke, ni udruge, ni bilo kakve pravne osobe (pa tako ni Aspiria d.o.o.) već isključivo fizičke osobe koje rade kao coachevi, mentori, treneri, specijalisti za ljudske resurse ili menadžeri. Nadalje, zajednica je kao isključiv interes oko kojeg se članovi okupljaju definirala dijeljenje znanja i vlastiti razvoj. Sukladno tome, zajednica sebe naziva školom i organizira samo i jedino obrazovne programe i alumni susrete, te ih organizira odnosno izvodi u svakoj od navedenih zemalja ravnomjerno. Zajednica komunicira putem socijalnih aplikacija, diskutira o temama iz struke i slučajevima s kojima se članovi susreću u radu te potrebama i željama da se neke stručne teme obrade kroz predavanja za članove. Organizirajući se na projektnom načelu, članovi odaberu komisiju koja će usuglasiti teme, odabrati predavače, mentore i zainteresirane sudionike, te naknadu za predavače. U očitovanju se ponovno ističe kako mentori ne plaćaju niti primaju naknadu jer svojim mentorstvom doprinose izvedbi programa, oni su financijski neutralni. Njeno strogo neprofitno djelovanje temeljna je stvar na koju je dr. Senge upozorio i jedna od njenih prednosti koja privlači članove.

U očitovanju se dalje napominje kako, slijedom navedenog, trgovačko društvo Aspiria d.o.o. nije član, dionik ili vlasnik zajednice, ne ostvaruje profit od nje, nije ni u kakvom odnosu s istom, niti bi to bilo moguće. Kao i druge tvrtke iz raznih industrija čiji članovi sudjeluju u radu zajednice, Aspiria d.o.o. promiče ISOD tamo gdje je prikladno - na svojim web ili Linkedln stranicama, ne ulažući u to nikakva sredstva i ne ostvarujući za to nikakvu korist. ISOD nije ničije vlasništvo; nije registriran ni u kojem obliku - ni kao tvrtka, ni kao udruga, niti kakva druga osobnost. Nema poslovni račun, ne ostvaruje prihode, nema zaštićeno ime ili znak, nema zaštićen programski sadržaj, već u cijelosti slijedi načela otvorenog izvora (eng. Open Source), što znači da je javno vlasništvo i da na njega nitko ne može položiti vlasnička ili autorska prava, pa su tako i program i sadržaj i način izvođenja otvoreni javnosti na uvid, korištenje, izmjene i daljnju uporabu, a sve s ciljem da koncepti, metode, alati i ostala znanja struke budu slobodno dostupni što širem krugu ljudi i da oni sudjeluju i doprinose daljnjem razvoju ove profesije. U izvedbi edukacija do danas je sudjelovalo 20-ak stručnjaka iz različitih zemalja i organizacija, 200-tinjak članova participira u tom dijeljenju znanja, a teme članstvo stalno prilagođava svojim potrebama, aktualnim zbivanjima u gospodarstvu i novitetima u profesiji.

Vezano uz angažman Marka Pavića u očitovanju se navodi kako je Marko Pavić 2013.g. bio dio te regionalne zajednice coacheva i mentora, završio je britansku školu coachinga i aktivno participirao u radu strukovne udruge EMCC Hrvatska, ogranku Europskog vijeća za mentorstvo i coaching. Kao takvog, predstavnici iste te zajednice koji su činili komisiju (predstavnici regionalnih organizacija među kojima nisu bili predstavnici tvrtke Aspiria, konkretno tadašnja predsjednica EMCC Hrvatska, potpredsjednica ljudskih resursa i organizacijskog razvoja Delta Maxi d.o.o. i direktorica ljudskih resursa Erste&Steiermarkische S-Leasinga) nominirali su ga i odabrali za jednog od mentora u obrazovnom ciklusu koji se izvodio od 2013. do 2014.g.

Slijedom navedenog, Povjerenstvo je povodom zaprimljene prijave prikupilo i izvršilo uvid u relevantne podatke i dokumentaciju. Iz iste je utvrđeno kako je Ministarstvo rada i mirovinskog sustava, u vremenu u kojem je dužnosnik Marko Pavić obnašao dužnost ministra u navedenom Ministarstvu, stupalo u poslovne odnose s trgovačkom društvu Aspiria d.o.o. Poslovni odnosi sastojali su se u uslugama edukacija te priprema i održavanja seminara. Zakonom o sustavu državne uprave („Narodne novine“ broj 66/17.)propisano je da su ministarstva, uz državne upravne organizacije, tijela državne uprave, koja se ustrojavaju za obavljanje poslova državne uprave. Ministarstvima upravljaju ministri, kao državni dužnosnici. Slijedom navedenog je dužnosnik Marko Pavić, a što se i potvrđuje očitovanjem Ministarstva rada i mirovinskog sustava od 22. studenog 2019.g., potpisivao akte u navedenim postupcima javne nabave. U očitovanju se također navodi kako je ministar Pavić u predmetnim slučajevima donosio odluke o odabiru na temelju prijedloga stručnog povjerenstva koje je pregledalo i ocijenilo ponude. Ministarstvo regionalnog razvoja i fondova Europske unije nije za vrijeme mandata ministra Pavića stupalo u poslovne odnose s trgovačkim društvom Aspiria d.o.o., što prizlazi iz očitovanja navedenog Ministarstva od 13. studenog 2019.g. U odnosu na Hrvatski zavod za zapošljavanje (dalje: Zavod), Zakonom o tržištu rada („Narodne novine“ broj: 118/18. i 32/20.) pripisano je da Zavod obavlja djelatnosti u svezi sa zapošljavanjem u skladu s navedenim Zakonom i drugim propisima. Zavod je javna ustanova u vlasništvu Republike Hrvatske na koju se primjenjuju propisi o ustanovama. Zavodom upravlja Upravno vijeće koje čini sedam članova koje imenuje Vlada Republike Hrvatske. Zavod ima ravnatelja, koji predstavlja i zastupa Zavod u okviru djelatnosti upisane u sudski registar, uz ograničenja utvrđena ovim Statutom. Slijedom navedenog, ministar nadležan za poslove rada i mirovinskog sustava ne sudjeluje u radu i odlučivanju Zavoda pa tako niti u postupcima javne ili bagatelne nabave, iako sukladno Zakonu obavlja upravni nadzor nad istim.

Člankom 4. stavkom 5. ZSSI-a propisno je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

U odnosu na moguću povezanost dužnosnika s trgovačkim društvom Aspiria d.o.o. Povjerenstvo je zatražilo očitovanja navedenog društva. Iz dostavljenih očitovanja proizlazi kako navedeno trgovačko društvo nikada nije sklopilo niti jedan ugovor s Markom Pavićem, niti je Marko Pavić ikada obavljao ikakve poslove za trgovačko društvo Aspiria d.o.o., po bilo kojoj osnovi, niti je Marku Paviću trgovačko društvo Aspiria d.o.o. ikada isplatilo ikakvu naknadu. Marko Pavić je kao stipendist bio sudionik dva međunarodna edukacijska programa: **Academy of Executive Coaching (AEC)** i **Integral School of Organization Development (ISOD)**. Javni natječaj za dodjelu stipendija proveo je Večernji list (Styria Hrvatska - medijski servisi d.o.o.) u veljači 2012.g.

U očitovanjima se navodi kako je AoEC međunarodni program razvoja coacheva u vlasništvu istoimene britanske tvrtke. U Hrvatskoj je program prisutan od ožujka 2008. u suradnji s Business.hr koji ga reklamira i daje polaznicima dvomjesečnu pretplatu na novine, dok AoEC daje jednu punu stipendiju i 10% popusta polaznicima prijavljenima na oglas. O dodjeli stipendija odlučivali su zastupnici tih tvrtki i to glavni izvršni direktor AoEC i glavni izvršni direktor tvrtke Business.hr. Nakon travnja 2010.g. ista takva suradnja nastavila se između AoEC i Večernjeg lista. Večernji list uz vlastitu promociju dobiva od AoEC i jedno besplatno mjesto u grupi za polaznika iz vlastite organizacije. S druge strane, AoEC dobiva besplatne oglase i tekstove putem kojih dolazi do zainteresiranih polaznika. U ovom poslovnom aranžmanu nitko nikomu nije ništa plaćao već se radi o kompenzaciji između Večernjeg lista i AoEC. Način na koji su se stipendije dodjeljivale bio je otvoren, transparentan i temeljio se na jednakim kriterijima natjecanja za sve zainteresirane polaznike. Osobe zainteresirane za stipendiju javljale su se izravno Večernjem listu, o odabiru kandidata odlučivala je komisija u kojoj su bili direktor marketinga Večernjeg lista, direktor AoEC iz Londona, voditeljica marketinga čitatelja u Večernjem listu, direktorica ljudskih resursa Styria medijske grupe i pomoćnica direktorice ljudskih resursa za 24sata d.o.o. Večernji list je 2011.g. objavio natječaj za novu generaciju polaznika, zaprimio prijave, među kojima i prijavu Marka Pavića, probrao užu listu kandidata i za njih u ožujku 2012. organizirao grupni intervju. Trgovačko društvo Aspiria d.o.o. nikad nije imala ugovorni odnos s tvrtkom AoEC. Trenerica tvrtke Aspiria d.o.o. bila je do 2013. kao vanjska suradnica dio internacionalne mreže trenera tvrtke AoEC i to je jedina poveznica društva Aspiria d.o.o. s tim subjektom. Sredstva za navedeni program osigurali su tvrtke AoEC i Večernji list kroz uzajamni poslovni odnos.

U odnosu na program ISOD navodi se kako je ISOD neformalna zajednica više od 200 profesionalaca iz područja razvoja ljudi i organizacija koji djeluju u regiji središnje i jugoistočne Europe. Začeta je na poticaj američkog Društva za organizacijsko učenje (eng. SoL, Society for Organizational Learning) i Europskog vijeća za mentorstvo i coaching, kao forum za regionalnu suradnju i - ponajviše - razmjenu stručnih znanja i iskustava između austrijskih, slovenskih, hrvatskih, bosansko-hercegovačkih i srpskih članova Vijeća. U sklopu navedenog programa treneri tvrtke Aspiria d.o.o. participiraju kao dio predavačkog tima. Program se izvodi tako da polaznici imaju na raspolaganju besplatnog mentora koji im pomaže tijekom vježbi u trijadama u sklopu predavanja, te u peer grupama između predavanja (svojevrsna kombinacija demonstratora i asistenta / studentskog savjetnika na fakultetu), što je uvriježena praksa u svijetu za ovu i srodne vrste školovanja. Mentori besplatno stažiraju usavršavajući svoje znanje i vještine mentorstva i razvoja, a polaznici s druge strane dobivaju besplatne mentore. Dakle u tom odnosu nikakva financijska sredstva nisu involvirana. Mentori ne plaćaju niti primaju naknadu jer svojim mentorstvom doprinose izvedbi programa, oni su financijski neutralni. Odluku o mentorskom stipendiranju (odabiru mentora) donosi stručno vijeće škole koje čine predstavnici pravnih subjekata, a komisiju je za generaciju iz 2013. godine, u kojoj je kao mentor sudjelovao i Marko Pavić (tada anonimni mladi znanstvenik) činila potpredsjednica ljudskih resursa i organizacijskog razvoja Delta Maxi d.o.o., direktorica ljudskih resursa Erste&Steiermarkische S-Leasinga i direktorica treninga za Adria regiju Podravke d.d. i predsjednica EMCC Hrvatska. ISOD je apsolutno neprofitan, ne prikuplja članarinu, donacije, niti financijska sredstva iz bilo kakvih fondova, a članstvo je uspostavilo čvrsto pravilo da zajednicu volonterski kao predsjednik - što je ceremonijalna uloga na skupovima zajednice - može predstavljati isključivo materijalno situiran umirovljeni član koji osim mirovine i eventualnog dohotka od kapitala ne ostvaruje drugih prihoda svojim radom. Trgovačko društvo Aspiria d.o.o. nije član, dionik ili vlasnik zajednice, ne ostvaruje profit od nje, nije ni u kakvom odnosu s istom. U odnosu na Marka Pavića isti je od 2013.g. bio dio te regionalne zajednice coacheva i mentora, završio je britansku školu coachinga i aktivno participirao u radu strukovne udruge EMCC Hrvatska, ogranku Europskog vijeća za mentorstvo i coaching. Kao takvog, predstavnici iste te zajednice koji su činili komisiju (predstavnici regionalnih organizacija među kojima nisu bili predstavnici tvrtke Aspiria, konkretno tadašnja predsjednica EMCC Hrvatska, potpredsjednica ljudskih resursa i organizacijskog razvoja Delta Maxi d.o.o. i direktorica ljudskih resursa Erste&Steiermarkische S-Leasinga) nominirali su ga i odabrali za jednog od mentora u obrazovnom ciklusu koji se izvodio od 2013. do 2014.g.

Slijedom gore navedenog Povjerenstvo utvrđuje kako dužnosnik Marko Pavić nikada nije bio u poslovnom odnosu s trgovačkim društvom Aspiria d.o.o. Dužnosnik je kao stipendist bio sudionik dva međunarodna edukacijska programa: Academy of Executive Coaching (AEC) i Integral School of Organization Development (ISOD). Dužnosnik je stipendije dobio kao znanstveni novak, u otvorenom natječajnom postupku koji se temeljio na jednakim kriterijima natjecanja za sve zainteresirane polaznike, a u postupku odlučivanja o stipendijama nije sudjelovalo trgovačko društvo Apiria d.o.o., niti je navedeno trgovačko društvo participiralo kroz poslovne odnose s organizatorima edukacijskih programa. Treneri društva Aspiria d.o.o. su participirali kao dio predavačkog tima, dok samo navedeno društvo nije član, dionik ili vlasnik zajednice, ne ostvaruje profit od nje, nije ni u kakvom odnosu s istom. U odnosu na mentorski angažman dužnosnika utvrđeno je kako mentori u navedenom programu besplatno stažiraju usavršavajući svoje znanje i vještine mentorstva i razvoja, a polaznici s druge strane dobivaju besplatne mentore. Nikakva financijska sredstva nisu involvirana, a mentori ne plaćaju niti primaju naknadu jer svojim mentorstvom doprinose izvedbi programa. Trgovačko društvo Aspiria d.o.o nije sudjelovalo u izboru dužnosnika Marka Pavića za mentora u predmetnom programu.

Slijedom navedenog, Povjerenstvo nije utvrdilo postojanje okolnosti iz kojih bi proizlazila povezanost trgovačkog društva Aspiria d.o.o. i dužnosnika Marka Pavića, odnosno nije utvrđeno da bi dužnosnik s navedenim trgovačkim društvom bio povezana osoba u smislu odredbi ZSSI-a. Također nisu utvrđene okolnosti osobne ili interesne povezanosti temeljem kojih bi dužnosnik, u cilju zaštite vlastite vjerodostojnosti i povjerenja građana, trebao poduzimati određene radnje prilikom stupanja u poslovne odnose trgovačkog društva Aspiria d.o.o. s tijelom javne vlasti na čijem je dužnosnik čelu. Povjerenstvo pritom napominje kako je samo ispitivanje zakonitosti postupka javne/bagatelne u nadležnosti drugih nadležnih tijela u Republici Hrvatskoj, a da Povjerenstvo isto može preispitivati samo u kontekstu mogućeg sukoba interesa, odnosno povrede neke od odredbi navedenog Zakona, ukoliko postoje okolnosti koje bi na to upućivale.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Marko Pavić, elektroničkom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana